**Οι άνθρωποι ως αλληλοεξαρτώμενα όντα**

Κάθε φορά που αποφασίζουμε πώς να πράξουμε σε μια ορισμένη συγκυρία, είτε πρόκειται για καθημερινές αποφάσεις, όπως όταν ψωνίζουμε στο σούπερ μάρκετ, είτε πρόκειται για αποφάσεις ζωής , όπως όταν επιλέγουμε σταδιοδρομία, έχουμε μια αίσθηση ότι είμαστε κυρίαρχοι του εαυτού μας και των επιλογών μας, **έτσι** ώστε να θεωρούμε τους εαυτούς μας αποκλειστικά υπεύθυνους γι’ αυτές. Ζούμε σε μια κοινωνία όπου εκείνο που προτάσσεται ως καθοριστικό στοιχείο της ανθρώπινης εμπειρίας είναι οι αυτόβουλες ατομικές επιλογές. Μια τέτοια θεώρηση βασίζεται στη μορφή ενός αυτοτελούς υποκειμένου που φέρεται ως αυτοκυρίαρχο και αυτόνομο από τον κόσμο που το περιβάλλει. **Κι όμως**, αυτό που αποκρύπτεται από μια τέτοια θεώρηση είναι ότι εκείνο που διακρίνει το σύνολο των έμβιων όντων, συμπεριλαμβανομένου του ανθρώπου, είναι ο σχεσιακός χαρακτήρας της ύπαρξής τους.

 Κανένα έμβιο ον, κανένας άνθρωπος δεν είναι αυτάρκης ή αυτοσυντηρούμενος. Όλοι ανεξαιρέτως εξαρτιόμαστε τόσο για την επιβίωσή μας όσο και για την ευζωία μας από τους άλλους. Για τον Πλάτωνα, η ύπαρξη της πόλης θεμελιώνεται πάνω στο γεγονός ότι «κανένας μας δεν είναι αυτάρκης, αλλά όλοι μας χρειαζόμαστε πολλά πράγματα». Οι ζωές μας είναι σχεσιακές, αλληλένδετες και αλληλοεξαρτώμενες. Οι υπάρξεις μας είναι «από κοινού» υπάρξεις.

 Σε μια τέτοια συνθήκη είμαστε κάτι διαφορετικό από «αυτόνομοι». Αυτό όμως δεν σημαίνει ότι είμαστε συγχωνευμένοι με τους άλλους, ότι στερούμαστε ατομικότητας ή ότι δεν έχουμε σύνορα. Αν και ο καθένας μας είναι διαφορετικός, μοιραζόμαστε όλοι μας μια κοινή συνθήκη: ζούμε σε έναν κόσμο όντων τα οποία είναι, εξ ορισμού, φυσικώς αλληλοεξαρτώμενα το ένα από το άλλο. **Ωστόσο**, όταν συλλογιζόμαστε ποιοι «είμαστε» και προσπαθούμε να απεικονίσουμε τον εαυτό μας, δεν μπορούμε να τον απεικονίζουμε σαν να είμαστε απλώς απόλυτα οριοθετημένες μονάδες με σαφή όρια και αδιαπέραστα σύνορα.

 Οι άλλοι δεν διαπερνούν απλώς διαρκώς το σύνορο που μας περιέχει, αλλά επιτελούν σημαντικό ρόλο στη δυνατότητα να είμαστε «κάποιοι» με οριοθετημένα σύνορα. Μπορεί να είμαστε λογικώς σκεπτόμενα όντα, αλλά κάτι τέτοιο προϋποθέτει την ύπαρξη των άλλων, προκειμένου να μπορέσουμε να αναπτύξουμε μια τέτοια δυνατότητα. Η εξάρτησή μας από τους άλλους αναδύεται μαζί με την ίδια τη ζωή μας και προηγείται της διαμόρφωσης του «εγώ». **Ακόμη** και πριν από την ίδια την εξατομίκευση και δυνάμει των σωματικών μας αναγκών, όπως σημειώνει η Τζούντιθ Μπάτλερ, παραδομένοι σε κάποιο σύνολο πρωταρχικών άλλων. Από αυτή την πρωτογενή εμπειρία του να είμαστε εξαρχής παραδομένοι στους άλλους αναδύεται στη συνέχεια ένα «εγώ», το οποίο όμως δεν περιορίζεται στη μέριμνα του εαυτού του, αλλά καθίσταται, όπως επισημαίνει ο Εμανουέλ Λεβινάς στο «Ηθική και άπειρο», «ένας για τον άλλον». Κάτι που επιτρέπει άλλωστε στην εκάστοτε ατομική ύπαρξη να μην εξαντλεί την όποια σημασία της εντός των ορίων του εαυτού της.

 Η διαπίστωση ότι κάθε άνθρωπος δεν είναι αυτάρκης, αλλά εξαρτάται από άλλους, είναι κάτι που σαφώς ισχύει. Ωστόσο, μια τέτοια διαπίστωση έχει επίσης μια επιτελεστική διάσταση: η κατάδειξη της αλληλεξάρτησης, δηλαδή η αναγνώριση του «από κοινού» χαρακτήρα της ύπαρξης μας, μπορεί να συνεισφέρει στην ενδυνάμωση των σχεσιακών μας δεσμών. Η αλληλεξάρτηση λαμβάνει άλλη δυναμική ή νόημα τη στιγμή που αναγνωρίζεται. Η κατάδειξή της είναι αναγκαία, **καθότι** δεν είναι πάντα αυτονόητη ή επειδή δεν γίνεται σε κάθε περίπτωση σεβαστή. Ας μην ξεχνάμε, άλλωστε, ότι οι αναπόφευκτες σχέσεις μας με τους άλλους και η εξάρτησή μας από αυτούς συχνά αποτελούν μορφές άνισης κατανομής της εξουσίας, χειραγώγησης, εκμετάλλευσης, κακομεταχείρισης, καταναγκαστικής αποστέρησης ενός τόπου, βασικών αγαθών ή και δικαιωμάτων.

*(Γεράσιμος Κακολύρης, καθ. Φιλοσοφίας του Ε.Κ.Π.Α.)*

**Α1**. Να γράψετε στο τετράδιό σας την περίληψη του κειμένου που σας δόθηκε (100 – 120 λέξεις)

**Μονάδες 25**

**Β1.** Να επαληθεύσετε ή να διαψεύσετε, με βάση το κείμενο, τις παρακάτω προτάσεις, γράφοντας στο τετράδιό σας δίπλα στο γράμμα που αντιστοιχεί σε κάθε πρόταση τη λέξη ***Σωστό*** ή ***Λάθος***:

α. Κάθε άνθρωπος πιστεύει ότι ο ίδιος αποφασίζει για τη ζωή του και ότι είναι αυτάρκης.

β. Ο Πλάτωνας θεωρεί ότι θεμέλιος λίθος της πόλης είναι η αυτάρκεια, η αυτοδυναμία και ανεξαρτησία του ανθρώπου.

γ. Στα ανθρώπινα όντα συνυφαίνεται η ατομική και κοινωνική διάσταση της ύπαρξης τους.

δ. Η αναγνώριση εκ μέρους των ανθρώπων της «αλληλεξάρτησης» αποδυναμώνει τους σχεσιακούς δεσμούς τους.

ε. Η «αλληλεξάρτηση» δεν γίνεται σεβαστή σε περιπτώσεις χειραγώγησης ή καταστρατήγησης της εξουσίας.

**Μονάδες 10**

**Β2**. **α)** Με ποια συλλογιστική πορεία (επαγωγική – παραγωγική) αναπτύσσει τη σκέψη του ο συγγραφέας στην πρώτη παράγραφο του κειμένου; Να αιτιολογήσετε την απάντησή σας.

**Μονάδες 5**

 **β)** Να εντοπίσετε δύο σημεία του κειμένου στα οποία ο συγγραφέας κάνει επίκληση στην αυθεντία. Να αιτιολογήσετε την επιλογή του.

**Μονάδες 3**

**Β3. α)** Να γράψετε ποια νοηματική σχέση εκφράζουν οι παρακάτω διαρθρωτικές λέξεις ή φράσεις (με έντονη γραφή στο κείμενο):

**έτσι, Κι όμως, Ωστόσο, Ακόμη, καθότι**

**Μονάδες 5**

 **β)** Να ξαναγράψετετις ακόλουθες προτάσεις/περιόδους λόγου του κειμένου, αντικαθιστώντας καθεμιά από τις υπογραμμισμένες λέξεις με μία συνώνυμή της, χωρίς να αλλάζει το νόημα:

* Μια τέτοια θεώρηση βασίζεται στη μορφή ενός αυτοτελούς υποκειμένου(…)
* Τα ανθρώπινα όντα χαρακτηρίζονται από ανοικτότητα προς τους άλλους(…)
* (…) απόλυτα οριοθετημένες μονάδες με σαφή όρια και αδιαπέραστα σύνορα.
* Η εξάρτησή μας από τους άλλους αναδύεται μαζί με την ίδια τη ζωή μας (…)
* (…) και προηγείται της διαμόρφωσης του «εγώ».

**Μονάδες 5**

**Β4. α**) Να εξηγήσετε τη λειτουργία των εισαγωγικών στις παρακάτω περιπτώσεις:

* ότι «κανένας μας δεν είναι αυτάρκης, αλλά όλοι μας χρειαζόμαστε πολλά πράγματα»
* «Ηθική και άπειρο»

**Μονάδες 2**

 **β)** Στη 2η παράγραφο του κειμένου εναλλάσσεται το γ΄ πρόσωπο με το α΄ πληθυντικό πρόσωπο, να αιτιολογήσετε την επιλογή αυτή του συγγραφέα.

**Μονάδες 5**

**Γ1**. Η ανάγκη της ανθρώπινης επικοινωνίας αποτελεί βασικό χαρακτηριστικό της ανθρώπινης φύσης και ικανοποιείται στις μέρες μας κυρίως μέσα από την τεχνολογία και πιο ειδικά από τα μέσα κοινωνικής δικτύωσης.

**α)** Πιστεύετε πως τα σύγχρονα αυτά μέσα ανταποκρίνονται με ουσιαστικό τρόπο στην παραπάνω ανάγκη;

**β)** Με δεδομένες τις σύγχρονες συνθήκες ζωής μέσα από ποιους «δρόμους» μπορεί ο άνθρωπος να επικοινωνήσει πραγματικά με τον «Άλλο»;

Να εκθέσετε τις απόψεις σας σε άρθρο που πρόκειται να αναρτηθεί στην επίσημη ιστοσελίδα του σχολείου σας. (500-600 λέξεις)

**Μονάδες 40**